โลกหลังอังกฤษออกจากสหภาพยุโรป
โดย...อัญชลี ซิงห์
27 มิ.ย. 2559

โดย...อัญชลี ซิงห์ 
สายงานธุรกิจตลาดทุน ธนาคารกสิกรไทยมองว่าในสัปดาห์นี้ เงินบาทจะเคลื่อนไหวในกรอบ 35.10-35.50 และตลาดจะยังคงจดจ่อกับประเด็นเรื่องการสหราชอาณาจักรออกจากการเป็นสมาชิกสหภาพยุโรป เหตุนี้ทำให้ตลาดประหลาดใจและตลาดมีความผันผวนระดับสูง เพราะยังมีความไม่แน่นอนเกี่ยวกับความสัมพันธ์ของสหราชอาณาจักรกับสหภาพยุโรป นักลงทุนจะยังขายสินทรัพย์เสี่ยงและซื้อสินทรัพย์ที่ปลอดภัย ในสัปดาห์นี้ประเด็นสำคัญที่ตลาดจะติดตามจะเป็นมาตรการที่ธนาคารกลางต่างๆ จะออกมาประกาศเพื่อรองรับตลาด รวมถึงความเห็นเพิ่มเติมจากผู้กำหนดนโยบายของอังกฤษ
ในสัปดาห์ที่ผ่านมาปัจจัยที่ตลาดให้น้ำหนักคือ การลงประชามติของสหราชอาณาจักรในช่วงแรกของสัปดาห์ สินทรัพย์เสี่ยงและสกุลเงินตลาดเกิดใหม่ได้รับแรงหนุน เนื่องจากฆาตกรรมของนางโจ ค็อก สมาชิกรัฐสภาของอังกฤษที่สนับสนุนการอยู่กับสหภาพยุโรป ทำให้ผลสำรวจต่างๆ สะท้อนว่าผู้ที่ต้องการจะอยู่กับสหภาพยุโรปมีจำนวนมากขึ้น เช่น ผลสำรวจของ YouGov  Survation และ Opinium สะท้อนว่าประชากรที่ต้องการให้สหราชอาณาจักรเป็นสมาชิกของสหภาพยุโรปนำหน้าประมาณ 1-4 จุด หนึ่งวันก่อนการลงประชามติ ความเชื่อมั่นของนักลงทุนยังอยู่ในระดับสูง ส่วนใหญ่คาดว่าสหราชอาณาจักรจะยังคงเป็นสมาชิกของสหภาพยุโรป
อย่างไรก็ตาม ผลของการลงประชามติทำให้ตลาดประหลาดใจ เนื่องจาก 51.9% ของประชากรได้โหวตให้สหราชอาณาจักรออกจากสหภาพยุโรป และ 48.1% ของประชากรได้โหวตให้สหราชอาณาจักรยังเป็นสมาชิกของสหภาพยุโรป หลังจากที่มีประชากรที่สหราชอาณาจักรตัดสินใจที่จะออกจากการเป็นสมาชิกของสหภาพยุโรปหลังจาก 43 ปี นักลงทุนในตลาดเข้าภาวะระมัดระวัง และขายสินทรัพย์เสี่ยงเงินปอนด์เองอ่อนค่าลง 8% เมื่อเทียบกับเงินเหรียญสหรัฐและเงินยูโรอ่อนค่าลง 1.87% ในสัปดาห์ที่ผ่านมาและปิดตลาดที่ระดับ 1.1112 เนื่องจากที่ผลของการลงประชามติ ทำให้ความเชื่อมั่นของนักลงทุนปรับลงอย่างรวดเร็วสินทรัพย์ปลอดภัย เช่น เงินเยนปรับแข็งค่าขึ้น 1.6% ในสัปดาห์ที่ผ่านมาและปิดตลาดที่ระดับ 102.90 (วันศุกร์ที่ 24 มิ.ย. เวลา 16.16 น.)
เงินบาทเปิดตลาดที่ 35.20 ในช่วงแรกของสัปดาห์ที่ค่าเงินบาทปรับแข็งค่าขึ้น เนื่องจากนักลงทุนอยู่ในภาวะรับความเสี่ยง นอกจากนี้การลงมติของธนาคารแห่งประเทศไทย (ธปท.) ที่จะคงอัตราดอกเบี้ยนโยบายในรอบประชุมเดือน มิ.ย. หนุนเงินบาทด้วย โดย ธปท.มีมติคงอัตราดอกเบี้ยนโยบายไว้ที่ 1.50% ในการประชุมครั้งที่ 9 ติดต่อกัน และมองว่าเศรษฐกิจไทยยังปรับขึ้นได้ดีอยู่ แต่ในวันศุกร์หลังจากผลการลงประชามติ เงินบาทอ่อนค่าลงตามแนวโน้มในภูมิภาค และจิตวิทยาของนักลงทุน โดยอ่อนค่ามากที่สุดระหว่างสัปดาห์ที่ 35.56 และเงินบาทมาเคลื่อนไหวที่ 35.35 (วันศุกร์ที่ 24 มิ.ย. เวลา 17.07 น.)
ในช่วงสัปดาห์ที่ผ่านมา ปริมาณการออกหุ้นกู้ค่อนข้างคึกคัก เช่น หุ้นกู้ของธนาคารกรุงศรีอยุธยา อันดับความน่าเชื่อถือของหุ้นกู้ AAA รุ่นอายุ 2 ปี อัตราดอกเบี้ยคงที่ 1.89% มูลค่า 5,000 ล้านบาท และรุ่นอายุ 3 ปี อัตราดอกเบี้ยคงที่ 1.96% มูลค่า 7,000 ล้านบาท หุ้นกู้ของบริษัท กรุงเทพดุสิตเวชการ อันดับความน่าเชื่อถือของหุุ้นกู้ AA- รุ่นอายุ 10 ปี อัตราดอกเบี้ยคงที่ 2.99% มูลค่า 3,000 ล้านบาท หุ้นกู้ของบริษัททางด่วนและรถไฟฟ้ากรุงเทพ อันดับความน่าเชื่อถือ A รุ่นอายุ 3 ปี อัตราดอกเบี้ยคงที่ 2.22% มูลค่า 5,000 ล้านบาท รุ่นอายุ 5 ปี อัตราดอกเบี้ยคงที่ 2.52% มูลค่า 1,915 ล้านบาท รุ่นอายุ 7 ปี อัตราดอกเบี้ยคงที่ 3% มูลค่า 2,000 ล้านบาท รุ่นอายุ 10 ปี อัตราดอกเบี้ยคงที่ 3.30% มูลค่า 3,335 ล้านบาท และรุ่นอายุ 12 ปี อัตราดอกเบี้ยคงที่ 3.61% มูลค่า 2,750 ล้านบาท
สัปดาห์ที่ผ่านมาตลาดจับตามองผลสำรวจ และการโหวตของชาวอังกฤษว่าต้องการจะอยู่ในสหภาพยุโรปต่อไปหรือไม่ โดยนักลงทุนได้ขายพันธบัตรและหุ้นกู้ออกมาเพื่อลดความเสี่ยงจากความผันผวนของตลาดหลังทราบผลการโหวต ทำให้อัตราผลตอบแทนของพันธบัตรและหุ้นกู้ของไทยปรับเพิ่มขึ้น การที่ BREXIT น่าจะจุดประกายให้ประเทศอื่นๆ ในสหภาพยุโรปออกมาเคลื่อนไหว และอาจโหวตเพื่อออกจากสหภาพยุโรปต่อไปเช่นกัน ซึ่งจะเป็นปัจจัยสำคัญที่จะกดดันให้ธนาคารกลางของสหรัฐขึ้นดอกเบี้ยนโยบายได้ยากขึ้น ประกอบกับธนาคารกลางของยุโรปอาจต้องออกมาตรการ เพื่อกระตุ้นเศรษฐกิจเพิ่มเติม ซึ่งภายหลังทราบผลการโหวตอัตราผลตอบแทนของทั้งพันธบัตร และหุ้นกู้ของไทยได้ปรับลดลงไปในทิศทางเดียวกับพันธบัตรสหรัฐ
สิ้นสุดสัปดาห์อัตราผลตอบแทนของพันธบัตรรัฐบาลไทยรุ่นอายุ 3 5 และ 10 ปี อยู่ที่ 1.60% 1.80% และ 2.11% ส่วนผลตอบแทนของหุ้นกู้ที่มีอันดับความน่าเชื่อถือ AAA รุ่นอายุ 3 ปี ลดลง 3 bps อยู่ที่ 1.87% คิดเป็น Spread 28 bps รุ่นอายุ 5 ปี ลดลง 2 bps อยู่ที่ 2.16% คิดเป็น Spread 37 bps รุ่นอายุ 10 ปี ลดลง 4 bps อยู่ที่ 2.56% คิดเป็น Spread 45 bps